**Уводзіны**

 Беларусь з’яўляецца шматканфесійнай дзяржавай. Сёння на беларускіх землях мірна суіснуюць людзі розных веравызнанняў – праваслаўныя, католікі мусульмане, іудзеі, пратэстанты. Асаблівасцю рэлігійнага жыцця Рэспублікі Беларусь з’яўляецца верацярпімасць, якая грунтуецца на глыбокіх гістарычны каранях. Кожная з канфесій мае шматвекавую гісторыю і ўнесла свой уклад у развіццё беларускай культуры.

Каталіцтва – другая па колькасці вернікаў канфесія на Беларусі. Гэта можна заўважыць і па колькасці захаваўшыхся на беларусіх землях каталіцкіх святынь – касцёлаў. Большасць з іх мае багатую гісторыю і прадстаўляе вялікую культурную каштоўнасць. Адным з такіх храмаў з’яўляецца касцёл Адшукання Святога Крыжа ў в. Жырмуны Воранаўскага раёна Гродзенскай вобласці.

Наш касцёл прайшоў унікальны шматвекавы шлях, на якім зведаў трагічныя і радасныя перыяды, бачыў пераломныя моманты гісторыі Беларусі. Цяпер гэта маўклівы сведак нашай гісторыі. Аднак яго цішыня часовая. Выкарыстоўваючы архіў касцёла, працы гісторыкаў і ўспаміны відавочцаў, мы паспрабуем яго разгаварыць на старонках нашага даследвання.

**Актуальнасць** выбранай тэмы праяўляецца ў двух аспектах:

1) Па-першае, недастатковая вывучанасць тэмы. Вывучэнне жырмунскага касцёла ў асноўным ажыцяўлялася ў мастацказнаўчым накірунку, а шматвекавая гісторыя касцёла заставалася па-за ўвагай даследчыкаў.

2) Па-другое, гісторыя каталіцтва, у тым ліку і жырмунскага касцёла, цесна звязана з гістарычным развіццём і станаўленнем беларускай культуры і беларускай нацыі. Гэты факт прызнаецца на самым высокім дзяржаўным узроўні і адлюстраваны ў законе “Аб свабодзе сумлення і рэлігійных арганізацыях”, дзе прызнаецца духоўная, культурная і гістарычная роля Каталіцкай царквы на тэрыторыі Беларусі [1, С. 156].

**Аб’ектам** нашага даследвання з’яўляецца *развиццё каталіцтва на беларускіх землях*, **прадметам**  - *гісторыя Жырмунскага касцёла “Адшукання святога Крыжа”*

Намі была пастаўленна наступная **мэта** – *раскрыццё асноўных падзей у гісторыі касцёла* *і складанне перыядызацыі*. Для дасягнення пастаўленнай мэты, неабходна было вырашыць наступныя **задачы:**

1) выявіць ступень распрацаванасці тэмы;

2) вызнычыць асноўныя перыяды ў гісторыі в. Жырмуны;

3) даследваць гісторыю стварэння і дзейнасці першых будынкаў касцела , якія не захаваліся (сяр.XV ст. – 1788 г.);

4) даследваць гісторыю стварэння і дзейнасці сучаснага будынка касцёла (1789-1991);

5) даць архітэктурную і мастацкую характарыстыку касцёла.

**Структура работы:**

Уводзіны, 3 главы, заключэнне, 2 дадатка, спіс літаратуры.

**Аналіз літаратуры.**

Літаратура па дадзенай тэме даволі нешматлікая. Асноўным аспектам, які дэтальна вывучаўся, з’яўляецца мастацкая каштоўнасць будынка. Так, напрыклад, мастацказнаўчая характарыстыка змешчана ў выданні “Каталіцкія храмы Беларусі”[3]. Апісанне касцёла, як архітэктурнага помніка, можна знайсці ў кнізе “Памяць”, прысвечанай Воранаўскаму раёну[6]. Даследванняў падзей звязаных з гісторыяй стварэння і дзейнасці будынкаў (іх было некалькі)зусім мала. Адзіным даследваннем, прысвечаным менавіта гісторыі касцёла, з’яўляецца кніга польскага святара Фларыяна Нявера “Гісторыя касцёла парафіяльнага ў Жырмунах”[7]. Яна была выдадзена яшчэ ў 1939 г. , таму апісанне гісторыі касцёла дадзена толькі да 30-х гг. ХХ ст. Аднак гэта даследванне даволі інфармацыйнае. На яго старонках размешчаны дакументы (запісы аткаў візіту службох асоб, вопісы касцёла і парафіі і інш), якія даюць магчымасць даведацца не толькі пра змены, што адбываліся з касцёлам, а так сама і пра падзеі, якія закранулі гісторыю вёскі. Аддзельныя факты гісторыі касцёла можна знайсці ў даследчыкаў В.Ф. Марозава і А.М. Кулагіна [4;5].

Такім чынам, ступень распрацаванасці тэмы з’яўляецца недастатковай. У даследванняў асноўная ўвага надаецца мастакай характарыстыке касцёла і ўзгадваюцца толькі аддзельныя гістарычныя факты. Гісторыя падзей звязаных з касцёлам даследвалася нязначна, а апісанне становішча касцёла ў другой палове ХХ – пачатку ХХІ ст. увогуле адсутнічае.

 **Глава 1. Гісторыя вёскі Жырмуны**

Жырмуны. Назва гэта падобна да аднаго з мікрараёнаў Вільнюса, сталіцы суседняй Літвы – Жырмунай. З перакладу на беларускую мову Жырмунай – зялены. А Жырмуны сапраўды зялёныя: тут і лясы, і лугі – кругом зелена.

 Шмат людзей гавораць, што назва нашай вёскі паходзіць ад назвы рачулкі, якая працякае праз вёску – Жырмунка.

 Некаторыя лічаць. Што назва Жырмун паходзіць ад прозвішча заснавальніка – пана Жырмунда.

 Мясцовы краявед П. Ельсупаў у сваіх артыкулах адзначае, што Радунь і Жырмуны ўпершыню ўпамінаюцца ў 1217 г. у летапісе “Манумент Германіка”, у сувязі з тым, што тут адбылася бітва паміж нямецкімі рыцарамі і руска-літоўскімі войскамі [2, с. 78]. Аднак гэты факт не падцвярджаецца.

 Першыя дакументальныя звесткі аб Жырмунах сустракаюцца у пачатку XV ст. Уладальнікам графства Жырмуны у той час быў рыцар Ян Бутрым (1413 г.), які атрымаў на Гарадзельскім з’ездзе шляхецкі герб “Топор” [6, с. 156].

У 1436 г. тут знаходзіліся маёнткі Юрыя Бутрыма і Конрада Кучука. Каля 1437 г. тут быў заснаваны касцёл. У 1440 – 60-я гг. паселішча каля якого двор і 10 чалавек, якіх кароль Казімір пажалаваў пані Шэдзіборавай. Да 1489 г. у Жырмунах знаходзіўся маёнтак Яна Кучуковіча (напэўна, сына К. Кучука). У канцы XV – XVI ст. Жырмуны ўваходзілі ў склад ўладанняў Мантоўтавiчаў. Пасля 1506 г. паселішча належыла Барбары Кiшчанка, як спадчына ад мацi, дачкi гаспадарскага маршалка В.Я. Кучуковiча. З 1513 г. маёнтак перайшоў ва ўласнасць князя Юрыя Мiкалаевiча Радзiвiла. Згодна iнвентара 1528 г. ў мястэчку 7 мяшчанскiх дамоў, 4 дамы агароднiкаў маёнтак – застаўное ўладанне жамойтскага старасты Станiслава Кезгайлы, якi ён у1530 г. перадаў вiленскаму ваяводу Альбрэхту Гаштольду. 3 1532 г пасля смерцi С. Кезгайлы Жырмуны знаходзіліся пад апекай троцкага ваяводы Яна Забярэзiнскага. У 1567 г. тут былі маёнткi – уласнасць Крысцiны Глябовiчаўны (выстаўляла ўвойска 52 канi) i вiленскага ваяводы канцлера Вялiкага княства Літоўскага М. Радзiвiла (выстаўляў у войска з усiх маёнтка 7 400 коней) [6, с. 158].

У пачатку XVIII  ст.  Жырмуны зноў апынуліся ў Радзiвiлаў. У
1724 г. Жырмуны атрымалi магдэбургскае права. У 2-й палове XVIII ст. тут дзейнiчалi школа і шпiталь [7, с. 44-46]. У 1788 – 1789 гг. адбудаваны занава касцёл св. Крыжа, якi захаваўся да цяперашняга часу [2, с. 83] .

Пасля трэцяга падзелу Рэчы Паспалітай 1795 г. Жырмуны апынуліся ў складзе Расiйскай iмпері. У 2-й палове ХІХ — пачатку ХХ ст. цэнтр воласцi Лiдскага павета Вiленскай губернi, уласнасць Тышкевiча i Шванебаха. У 1860 г. у вёсцы налічвалася 29 дамоў і 271 жыхар. У 1864 г. была адчынена школа, у якой у 1867 г. навучалася
49 хлопчыкаў. У 1886 г. 196 жыхароў, валасное праўленне, касцёл, малiтоўны дом, школа, багадзельня, паштовая станцыя, крама, 2 карчмы. У аднайменным маёнтку дзейнiчалi вiнакурны завод, вадзяны млын.. З 1897 г. Жырмуны былі цэнтрам воласці ў склад якой уваходзiлi 39 населеных пунктаў, 251 двор (4282 жыхары) [6, с .162].

У 20 – 30-я гг. ХХ ст. Жырмуны ўваходзілі ў склад Польшчы
(цэнтр гмiны Лiдскага павета Навагрудскага ваяводства). Пасля далучэння Заходняй Беларусі да складу БССР сталі цэнтрам Жырмунскага сельскага савета Радунскага раёна. У 1959 г. былі ўключаны ў склад Воранаўскага раёна. На той момант у Жырмунах налічвалася 162 жыхары. У пасляваенныя гады дзейнiчалi электрастанцыя, ганчарная майстэрня. У лютым 1951 г. арганiзаваны калгас iмя Ленiна (23 гаспадаркi). У 1971 г. было198 двароў і 587 жыхароў [6, с. 163].

На 1 студзеня 2004 г. 251 двор, 506 жыхароў. Цэнтр рэспублiканскага унiтарнага сельскагаспадарчага прадпрыемства “Кастрычнiк”. У цяперашні час тут дзейнічаюць сярэдняя i музычная школы, дзiцячы сад, аддзяленне сувязi, Дом культуры, бiблiятэка, амбулаторыя, лясгас, фiлiял ашчаднага банка, КПП, магазiн. Помнiк загiнушым воінам,
касцёл [6, с 163].

Такім чынам, Жырмуны налічваюць шматвекавую гісторыю свайго існавання і з’яўляюцца адным з самых старадаўніх населеных пунктаў Воранаўскага раёна. Першыя дакументальныя звесткі аб існаванні Жырмун адносяцца да пачатку XV ст. Можна выдзяліць наступныя перыяды ў гісторыі вёскі :

\* пач.15ст. – 1795 г. – вёска ўваходзіць у склад ВКЛ;

\* 1795г – пач. 20-х гг. 20 ст. – знаходзіцца ў складзе Расіі;

\* 1921г. – 1939г. – у складзе Польшчы ( цэнтр гміны Лідскага павета Навагрудскага ваяводства);

\* 1939 – 1959 гг. – цэнтр Жырмунскага с/с Радунскага р-на.

\* 1959 – 2013 – у складзе Воранаўскага р-н БССР (1991Г-РБ)

**Глава 2. Стварэнне і дзейнасць першых будынкаў касцёла (сярэдзіна XV ст. – 1788 г.)**

Гісторыя касцёла, як і гісторыя вёскі Жырмуны, налічвае шмат стагоддзяў. Стварэнне сучаснага будынка касцёла адносіца да 1788 – 1789 гг. і налічвае амаль два с паловай стагоддзі. Між тым, гістарычныя крыніцы сведчаць, што гэта быў ня першы будынак касцёла ў вёсцы Жырмуны і яго гісторыя значна даўжэйшая. Гісторык Фларыян Нявера, які займаўся вывучэннем гісторыі будаўніцтва касцёла ў в. Жырмуны, сведчыць аб тым, што мелі месца некалькі будынкаў касцёла і пачатак стварэння жырмунскага храма адносіцца да сярэдзіны XV ст. [7, с. 13-14].

**2.1. Гісторыя першых трох будынкаў касцёла**

Час стварэння і фундатар першага будынка невядомы. Першыя звесткі аб існаванні касцёла адносяцца да сярэдзіны XV ст. У дакуменце выдадзенным у 1522 годзе гаворыцца: “Святыню ў імя Бога Ўсемагутнага і Яго Найсвятой Маці Дзевы Марыі размечшаны у Жырмунскай парафіі … зноў збудаваць…” [7, с. 13]. Слова “зноў” не двузначна сведчыць аб тым, што касцёл ўжо працяглы час існаваў у Жырмунах, быў пабудаваны невядомым фундатарам. Аднак наконт “будаўнікоў” першага храма ёсць даволі праўдападобныя здагадкі. Па звесткам польскага храніста Яна Длугаша ў першай палове XV ст. Жырмунамі валодаў Ян Бутрым [2, с. 75]. Ён і яго брат Ежы адыгралі значную ролю ў акаталічванні Літвы і, у прыватнасці, адной з яе гістарычных вобласцей – Жмудзі (у склад якой уваходзілі Жырмуны). Таму можна з нямалай упэўненасцю гаварыць, што менавіта яны былі фундатарамі першага касцёла ў Жырмунах яшчэ ў сярэдзіне XV ст.

Аб гісторыі касцёла ў перыяд з 1522 па 1563 гг., з-за недахопу звестак крыніц, нічога канкрэтнага сказать нельга. Вядома толькі, што ў 1563 г. уладальнік Жырмун Мікалай Радзівіл Руды перадаў касцёльны маёнтак Яну Зыхновічу [7, с. 14]. З якой нагоды гэта было зробленна ў дакуменце не гаворыцца. Аб далейшым лёсе жырмунскага касцёла практычна нічога не вядома. Аднак на падставе звестак, якія змешчаны ў дыпломе другой фундацыі жырмунскага касцёла (1624), можна прыйсці да высновы, што маёнтак быў перададзены пратэстантам, а каталіцкі храм заменены на кальвінісцкі збор.

Новы этап гісторыі жырмунскага касцёла пачынаецца з 1624 г. Новым уладальнікам Жырмун стаў Ян Завіша [2, с. 76]. Ім была ўчынена новая фундацыя (выдзелены сродкі на рэканструкцыю) касцёла. У 1624 – 1626 гг. ў касцёле быў праведзены капітальны рамонт і, новым пробашчам, ксяндзом Мацеем Шаркевічам набыты ўсе неабходныя касцельныя рэчы [7, с. 16].

Трагічныя падзеі адбыліся падчас руска-польскай вайны 1654 – 1667 гг. 2 мая 1660 года маскоўскае войска, якое рухалася ад Ліды да Вільні, разрабавала Жырмунскі касцёл і плебанію. Знікла ўсё што ўяўляла сабой каштоўнасць і можна было знесць. У касцёле ў вокнах былі выбіты шыбы, выламаны дзверы, а алтар быў зняважаны. Такі ж лёс напаткаў і плебенію. Ксёндз Шаркевіч быў збіты да страты прытомнасці. Падчас гэтых падзей знікла касцельная шкатулка ў якой знаходзіліся важныя дакументы. Напрацягу шасці гадоў касцёл знаходзіўся ў цяжкім стане. Толькі ў 1666 г. пачалося яго аднаўленне. Было выдзелена 350 злотых на рамонт даху, новыя шыбы і набыццё касцельных рэчаў. Капітальны рамонт будынка пачаўся яшчэ пазней – ўжо пры новым пробашчы ксяндзу Кунцэвічу. Адноўлены храм быў асвенчаны біскупам Віленскім 4 лістапада 1673 г. [7, с. 17-18].

Другі будынак касцёла праіснаваў да XVIII ст. У першай палове XVIII ст. ён быў разабраны, таму што быў даволі стары (каля двух стагоддзяў) [7, с. 19]. Пасля гэтага на тым жа месцы пачалося будаўніцтва новай святыні, прычым значна большай ад папярэдняй. Хто быў яго фундатарам невядома.

Новы касцёл пачалі будаваць каля 1737-1738 гг. Аб гэтым сведчыць запіс у акце візіту з віленскага біскупства ў 1740 г.: “Касцёл гэты зноў ўзведзены і яшчэ не закончаны – будуецца” [7, с.19]. Аб гэтым будынку касцёла захавалася мала звестак. Вядома што ён, як і папярэдні, насіў імя Маці Божай і быў недаўгавечны. Ужо ў 1777 г. стаў ахвярай пажару– звычайны лёс драўляных будынкаў. Пажар знішчыў усе будынкі маёнтка: касцёл, плебанію і ўсе гаспадарчыя збудаванні. Не ўдалося выратаваць і галоўнага скарбу парафіі – абраза Маці Божай Ларэтанскай [7, с. 19].

У 1772 г. быў зменены тытул касцёла. Касцёл пачаў насіць імя Адшукання Святога Крыжа. Дакладна сказать чаму гэта было зробленна немагчыма, аднак сярод мясцовых жыхароў ёсць легенда, што на месцы касцёла быў знойдзены крыж. У гонар яго і быў перайменаваны храм.

На месцы касцёла была пабудавана часовая капліца, у якой набажэнствы адпраўляліся аж да пачатку будаўніцтва новага касцёла ў 1788 г.

**2.2. Гаспадарчыя збудаванні касцёла**

**Плебанія.** Акрамя самаго будынка касцёла, у касцёльным маёнтку дзейнічалі і іншыя збудаванні гаспадарчага і дапаможнага прызначэння. У самым старым інвентары жырмунскага касцёла, які быў складзены ў 1631 г., узгадваецца, што пры касцёле не было ніякіх будынкаў, акрамя аднаго старога дома [7, с. 43]. Аднак адпраўленне культа і забяспячэнне матэрыяльных неабходнасцей, патрабавалі наяўнасці розных збудаванняў. У першую чаргу – *плебаніі* (дома, дзе жыве ксёндз-пробашч). У гэтым жа самым інвентару ўзгадваецца, што ў 1631 г., дзякуючы намаганням ксяндза Мацея Шаркевіча і сродкам уладальнікаў вёскі, плебанія была пабудавана [7, с 43]. Была даволі простай: невялікая, драўляная, крытая саломай. Яна праіснавала да 1777 г. і разам з касцёла была знішчана пажарам [7, с. 44].

Новая плебанія была пабудавана ксяндзом Янам Кеневічам у 1782 г. Яна была больш дасканалай у параўнанні з папярэдняй і каштавала 1 500 злотых. Яна праіснавала амаль паўтара стагоддзя – да 1928 г. Не дзіўна, што неаднойчы ў дакументах узгадваецца пра яе “плачэўны стан” [7, с. 43-44].

**Парафіяльны шпіталь.** Касцёл быў не толькі цэнтрам духоўнага жыцця, тут людзі маглі атрымаць і іншую дапамогу. Каля касцёла дзейнічаў шпіталь, дзе знаходзіліся старыя жыхары Жырмун і вакольных вёсак, якім быў патрэбен догляд. У шпіталі мужчыны мелі абавязак званіць, калі была неабходнасць, жанчыны - прыбіраць касцёл [7, с. 45]. Першы шпіталь быў пабудаваны намаганнямі ўсё таго ж ксяндза-пробашча Мацея Шаркевіча, прыблізна ў 20-30 гг. ХVІІ ст. У 1740 г. у шпіталю знаходзілася 11 асоб – 3 мужчыны і 8 жанчын, у 1782 г. – 14 асоб. Новы будынак шпіталя быў створаны ў 1781-1782 гг. [7, с. 45]

**Парафіяльная школа.** У дыпломе фундацыі касцёла 1624 г. было запісана, што абавязкам ксяндза будзе ўтрыманне парафіяльнай школы [7, с. 45-46]. Аднак да пачатку XVIII ст. ніякіх звестак аб дзейнасці школы няма. Першыя звесткі аб школе знаходзяцца ў акце візіту 1782 г. У ім адзначаецца: “Школы пабудавана не было, хлопцы вучацца на плебаніі” [7, с. 46]. Узгадваецца першы дырэктар – Ян Рамашкевіч. У той час у школе было толькі 5 вучняў. Сяляне баяліся пускаць дзяцей у школу - паны не былі зацікаўленны ў адукаваных, таму што адукаваныя ўцякаюць у горад. У 1816 г. быў створаны будынак школы. Настаўнікам быў ксёндз Анджэй Слівінскі. Младшыя дзеці засвойвалі пацеры, катэхізіс, вучыліся чытаць і пісаць па польскай і рускай мове. Старэйшых вучылі асновам арыфметыкі, геаграфіі, гісторыі [7, с. 47].

Школа была скасавана пасля паўстання 1863-1864 гг. З 1862 г. у Жырмунах пачала дзейнічаць расійская народная школа [7, с. 47].

Такім чынам, у перыяд з сярэдзіны XV ст. да 1788 г. гісторыя касцела зведала шмат цяжкіх і трагічных момантаў . Усяго ў гэты перыяд паслядоўна існавала 3 будынка касцёла:

1) з сярэдзіны XV ст. да пачатку XVI ст. (знік па невядомых прычынах);

2) з 1522 г. да пачатку XVII ст. (гэты будынак быў разабраны так як быў стары);

3) з 1738 г. па 1777 г. (знішчаны ў выніку пажара).

З 1777 – 1788 гг. на месцы касцёла дзейнічала часовая капліца.

**Глава 3. Стварэнне і дзейнасць сучаснага будынка касцёла (1788 г. – канец ХХ ст.)**

Большасць даследчыкаў лічыць, што чацвёрты па ліку будынак касцёла быў створанны на сродкі кн. Радзівілаў (В.Ф. Марозаў называе кн. М. Радзівіла, А.М. Кулагін -Караліну Радзівіл) [4, с. 67; 5, с. 98]. Праект касцёла выканаў прыдворны архітэктар Радзівілаў Ян Падчашынскі, які быў вучнем Л. Гуцэвіча (аўтара перабудовы віленскага кафедральнага сабора ў стылі строгага класіцызму) [6, с. 345]. Звесткі аб тым, што сабой уяўляў касцёл можна знайсці ў акце вопісу касцёла, які датуецца 1801 г., між іншым там напісана: “Фасад касцёла досыць выступае. Над уваходам невялікае акно. Сцены з добрага дрэва. На фасадзе касцёла надпіс “Богу Ўсемагутнейшаму”, лічба 1788 г. і герб князёў Радзівілаў. Па левым і правым боку фасада дзве вежачкі. Касцёл даўжынёй 42 локці і 24 локці шырынёй” [7, с. 21]. У 1861 г. замест двух вежачак была пабудавана адна – па цэнтру фасада. У 1877 г. увесь касцёл быў перакрыты новым дахам, а ў 1898 г. перафарбаваны [8]. Даследчык В.Ф. Марозаў адзначае, што на жырмунскі касцёл архітэктура віленскага кафедральнага сабора аказала значны ўплыў. Гэта падабенства даследчык заўважае ў арганізацыі па баках увахода ў касцёл двух памяшканняў, мернай раскрапоўцы бакавых фасадаў пілястрамі, устройстве па баках ад увахода двух прамавугольных аконных праёмаў. У той жа час касцёл меў свае адметныя рысы. Замест порціка на галоўным фасадзе была зроблена лоджыя, аформленая дзвюмя калонамі [4, с. 76].

Капітальны рамонт храма быў праведзены ў пачатку ХХ ст. У 1900 г. унутры касцёла была зменена абшыўка, а ў 1903 г. перабудавана ў інтэр’еры заходняя сцяна. У 1904 г. вакол тэрыторыі касцёла ўзведзена бутавая агароджа. Адасоблена ў садзе знаходзіцца драўляная каркасная двух’ярусная званіца (дадатак 1) [9;10]. Час яе будаўніцва не вядомы. Выгляд касцёла ў пачатку ХХ ст. прадстаўлены на фотаздымку Я. Балзукевіча (дадатак 1).

У Вялікую Айчынную вайну касцёл захаваўся. У 1946 і 1949 гг. касцёл быў абследаваны спецыяльнай камісіяй Аддзела аховы помнікаў пры Упраўленні па справах архітэктуры. Прывядзём характарыстыку касцёла па стану на той перыяд. Трэба сказаць, што спецыялісты высока ацанілі гэты помнік драўлянага дойлідства. Драўляны храм пастаўлены на бутавы цокаль. Падмуркі таксама бутавыя. Звонку сцены абшыты дошкамі, абшыўка старая. Перакрыцці плоскія, дах двухсхільны гонтавы (перакрыты ў 1939 г.). Галоўны фасад касцёла вылучаны лоджыяй з дзвюмя дарычнымі калонамі. Антаблемент драўляны без чляненняў, карніз апрацаваны ў выглядзе вынасной пліты па тыпу дарычнага ордэра. Да вынасной пліты “прышыты” цёс, які імітуе сухарыкі. Бакавыя і тыльны фасады таксама падзелены цягай, карніз праходзіць па перыметру будынка. У плане касцёл крыжападобны. З аднаго боку размешчана капліца, з другога - сакрысція. З сакрысціі ёсць выхад на касцёльны двор. Невялікія дзверы даволі масіўныя, дэкарыраваны філёнкамі ў выглядзе ромбаў. Унутры прастора падзелена двума радамі дарычных цагляных калон на 3 нефы (дадатак 1). Антаблемент над калонамі драўляны. Усходняя алтарная сцяна ўнутры абліцавана цэглай і пафарбавана. Інтарэс маюць асвятляльныя прыборы. Вялікі цэнтральны іканастас карынфскага ордэра, другі іканастас у капліцы дарычны. Алтары выкананы з цэглы. Ствалы калон па-майстэрску пафарбаваны алейнымі фарбамі пад мармур, капітэлі пазалочаныя. Антаблемент алтароў драўляны, тонка прапрацаваны. Вельмі прыгожы амбон у выглядзе чашы, аздоблены пазалотай, пафарбаванай чырвоным колерам, вялікім акантавым лістом, таксама пафарбаваным чырвоным колерам [9].

Сёння касцёл з’яўляецца цэнтрам парафіі і носіць тытул Адшукання Святога Крыжа. Размешчаны ў цэнтры в. Жырмуны. Ад сялянскай забудовы адасоблены скверам і бутавай агароджай. Прамавугольны ў плане будынак з трансептам і пяціграннай алтарнай часткай. Асноўны аб’ём і крылы трансепта накрыты двухсхільнымі дахамі з франтонамі на тарцах. Галоўны заходні фасад, цэнтральная частка якога аформлена 2 мураванымі калонамі, завершаны франтонам з васьміграннай вежачкай (дадатак 1). Сцены вертыкальна ашаляваны, расчлянёны пілястрамі і завершаны развітым антаблементам. Вокны паўцыркульныя. Унутраная прастора касцёла падзелена калонамі дарычнага ордэра на 3 нефы. Бакавыя нефы з галерэямі, якія адкрываюцца ў цэнтральны неф арачнымі праёмамі. У заходняй частцы хоры. У паўднёвым крыле трансепта вылучана сакрысція. Галоўны алтар выкананы ў дарычным ордэры [6, с. 378].

Такім чынам, сучасны будынак касцёла быў створаны ў 1788-1789 гг. па праекту прыдворнага архітэктара Радзівілаў Яна Падчашынскага. У пачатку ХХ ст. быў праведзены капітальны рамонт. У Вялікую Айчынную вайну касцёл захаваўся. У нашы дні касцёл дзейнічае.

 Гаворачы аб мастацкай значнасці, неабходна адзначыць, што сучасны будынак касцёла помнік архітэктуры класіцызму .Ён уяўляе сабой прамавугольны ў плане будынак з двума трансептамі і пяцігранай алтарнай часткай - апсідай. Прастора храма падзеленая калонамі на тры нефы . Цэнтральны неф завершаны васьмігранай апсідай – алтарнай часткай храма. Да нашых дзён касцёл захаваўся даволі някепска.

**Заключэнне**

Касцёл “Адшукання Святога Крыжа” у в. Жырмуны мае багатую гісторыю, якая налічвае больш за пяць стагоддзяў. На сваім шляху ён зведаў шмат цяжкасцяў – быў разрабаваны, стаў ахвярай пажару, неаднойчы перабудоўваўся. Аднак, разам з тым, усе гэтыя стагоддзі ён даваў магчымасць людзям убачыць свет Божага Слова, атрымаць надзею ў сэрдцы. Гісторыя касцёла – у першую чаргу, гісторыя людзей, якія разам з ім цярпелі ад войнаў і бедстваў, радаваліся перамогам, святкавалі ўрачыстасці, будавалі сваю дарогу да Бога.

У нашым даследванні мы паспрабавалі паказаць глыбіню гісторыі нашай святыні і скласці перыядызацыю гісторыя касцёла “Адшукання Святога Крыжа”. На падставе выкарыстанных звестак, мы выдзялілі сем этапаў гісторыі касцёла: I этап - сяр. XV - пач. XVI ст.; II этап - 1522-1563 гг.; III этап - 1563-1624 гг.; IV этап - 1624-1660 гг.; V этап - 1673- пач. XVIII ст.; VI этап - 737-1777 гг.; VII этап - 1788- нашыя дні. Больш падрабязна і наглядна з перыядызацыяй можна пазнаёміцца на падставе сінхраністычнай табліцы размешчанай у дадатку 2.

Касцёл “Адшукання Святога Крыжа” дзейнічае і ў сёняшні час, і дае людзям магчымасць супольна выказваць сваю веру, радавацца і мяняць свет да лепшпга.

**Спіс літаратуры:**

1. Василевич Г.А. Конституционное право Республики Беларусь: учеб. Для вузов / Г.А. Василевич. – Минск, 2003.
2. З гісторыі краю і лёсаў людзей Воранаўшчыны: матэрыялы навук. Гіст.-краязн. Канф. (г.п. Радунь, 11 снеж. 2004 г.)/ рэдкал.: Д.С.Аляшкевіч (гал. рэд.) і інш. – Ліда, 2006. – 300 с.
3. Кулагін А. М. Каталіцкія храмы Беларусі: Энцыкл. даведнік / А. М. Кулагін; маст. І. І. Бокі. — 2-е выд. — Мн.: БелЭн, 2001.— 216 с.
4. Кулагін А.М. Збор помнікаў гісторыі і культуры Беларусі. – Мн.: Навука і тэхніка, 1984. – 367 с.
5. Марозаў В.Ф. Культавыя помнікі на беларускіх землях. – Мн.: Асвета, 1997. – 387 с.
6. Памяць: гіст.-дакум. Хроніка Воранаўскага раёна: Рэд. кал.: Г.П. Пашкоў (гал. рэд.) і інш. – Мн.: БелЭн, 2004. – 592 с.: іл.
7. X.Florian Niewiero. Historia kosciola parafialnego w Zyrmunach. – Lida., - “Zimia Lidzka”, 1939. – 104 s.
8. http//: catholic.by/2/home/announcements/100787.html
9. <http://radzima.org/be/object-photo/1866.html>
10. <http://pomnik.h12.ru/zyrmuny_kryz.htm>